'n Ruiker in die herfs | Liefdesverhale blog
'n Ruiker in die herfs
Lees 'n uittreksel uit Die nimmer-nimmer-berge soos in Tryna du Toit Omnibus 11
February 23, 2017 ~ nbliefdesverhale	~ Leave a comment
In Tryna du Toit se liefdesverhaal Die nimmer-nimmer-berge, wat oorspronklik in 1953 verskyn het, moet Sarie de Klerk ná haar ma se dood na hul plaas terugkeer om vir haar pa en broer te kom huishou. Sy voel vasgevang in haar eensame bestaan, totdat die buurplaas 'n nuwe eienaar kry …
Lees 'n uittreksel uit hierdie nostalgiese verhaal:
Op die dorp ry Sarie eers by die motorhawe aan om te hoor of die onderdele wat haar pa vir die bakkie bestel het, gekom het. Gelukkig is dit daar en nadat sy dit laat inlaai het, ry sy reguit poskantoor toe, waar André se brief wel op haar wag. Daar is ook 'n brief van Louise, haar skoonsuster. Sy bêre die briewe in haar handsak en tel die tydskrifte op toe 'n jong man langs haar kom staan.
Dis hulle buurman, Herman Bouwer, die nuwe eienaar van Uitkyk.
"Goeiemôre, juffrou," groet hy beleef.
"Gaan dit goed?" "Goed, dankie," antwoord sy skamerig en wonder waar- om sy altyd so jonk en verleë in sy geselskap voel. Is dit sy koel, amper ongenaakbare houding of is dit maar net omdat hy, ten spyte van hulle buurskap, nog feitlik 'n vreemdeling vir haar is?
Hy vra na haar pa en nooi haar dan tot haar verbasing om 'n koppie tee saam met hom te gaan drink.
Hulle stap saam na die kafee daar naby en terwyl hy die tee bestel, bestudeer sy hom ongemerk. Herman Bouwer is omtrent dertig jaar oud, lank en skraal met sterk, breë skouers, donker hare, helderblou oë en 'n ferm mond. Die swaar, donker wenkbroue gee sy gesig 'n streng voorkoms.
Hy draai skielik sy kop en sy bloos, vies en verleë dat hy haar betrap het.
"Is jou pa ook op die dorp?" vra hy.
"Nee, Pa is besig om te ploeg. Ek het alleen gekom."
"Is jy nie bang om alleen rond te ry nie?" vra hy en sy kyk verbaas op.
"Nee, ek is nie bang nie," antwoord sy geamuseer. "Dis net ongerieflik as die ou Chev die dag vol nukke is."
Hy frons, maar antwoord nie. Die kelnerin bring die tee en Sarie skink vir hulle in. Toe sy sy koppie aangee, vra hy: "Wanneer begin jou pa skeer?"
"Hoe lank verwag julle om besig te wees?"
"Ek weet nie. Seker so drie, vier weke."
"Ek kry die skeerders na julle. Ek sal maar later weer hoor hoe dit vorder."
"Dit sal die beste wees," sê sy koel. Is dít waarom hy haar genooi het om saam met hom tee te drink, om oor die skeerders te gesels?
"Wanneer gaan jy terug plaas toe?" vra hy onverwags en weer kyk sy verbaas op.
"Sodra die skool uitkom. Pa wil hê Hannes moet hom nog vanmiddag met die ploeëry help."
"Jou broer skryf vanjaar matriek, nie waar nie?"
Sy knik, verbaas oor die skielike belangstelling.
"En dan?" vra hy. Sy antwoord nie dadelik nie en hy sien die skaduwee wat oor haar gesig val.
"Ek weet nie," sê sy uiteindelik. "Hannes wil 'n dokter word, maar my pa sê hy moet kom boer."
Hy is stil, dan sê hy: "Gelukskraal is 'n mooi plaas. Waarom wil hy weggaan? Omdat die wêreld daar buite vir hom blinker en mooier lyk?"
"Elke mens het die reg om oor sy eie lewe te besluit," sê sy styf.
"As 'n man jonk is, weet hy nie altyd wat hy wil hê nie, of wat die beste vir hom is nie. Stem jy nie met my saam nie?" vra hy toe sy nie antwoord nie.
"Nee, ek stem nie saam nie, meneer Bouwer," sê sy koel.
"Geen ouer het die reg om sy kind op te offer om sy eie ideale te bereik nie." Sy drink haar tee klaar en stoot haar stoel agteruit. "Ek moet gaan, my tante wag vir my. Dankie vir die tee."
Tant Anna ontvang haar hartlik en glimlag net toe Sarie vra of sy eers haar briewe kan lees. "Gaan jou gang," sê sy. "Ek is in die spens besig as jy my soek."
Sarie maak dadelik André se brief oop. Sy is so uitgehonger vir nuus van hom dat sy nie 'n oomblik langer kan wag nie.
Dis 'n lekker geselsbrief, vol allerhande nuusbrokkies oor homself, sy werk en sy vriende. André skryf sulke lewendige, interessante briewe dat dit haar laat voel of sy ook so 'n bietjie deel in sy lewe daar op universiteit. Marietjie Botha se naam kom 'n paar keer in die brief voor. Hulle was saam na 'n opvoering en 'n ander keer het hulle saam in 'n tennistoernooi gespeel. Verder skryf hy dat hulle nou in alle erns begin blok vir die eksamen, maar dat hy weer van hom sal laat hoor.
'n Tweede keer lees sy die brief noukeurig deur, ingeval sy iets gemis het, dan vou sy dit op en sit dit in haar handsak terug.
'n Lekker, interessante brief, en tog laat dit haar onbevredig. Hy sê dat hy haar mis en dat hy in dié dae so dikwels terugdink aan die een lente toe hulle saam in die Boland was. Maar sy lewe is so vol en besig en interessant dat sy twyfel of hy werklik weet wat verlange is. Dis in ieder geval 'n ander soort verlange as hare, wat soos 'n silwer draad deur die patroon van haar dae vleg en altyd maar daar is. Ook die gedagte dat daar gawe, aantreklike meisies soos Marietjie Botha is na wie hy hom kan wend wanneer hy behoefte aan geselskap het, laat haar nie meer getroos voel nie.
Tryna du Toit Omnibus 11 bevat vier uiteenlopende stories deur 'n immergewilde en baie geliefde skrywer.
Koop dit nou! Graffiti | Takealot | Amazon Kindle
Nuut: Tryna du Toit Omnibus 11
February 2, 2017 ~ nbliefdesverhale	~ Leave a comment
In Tryna du Toit Omnibus 11 word die liefde in vier uiteenlopende stories gevier, heel gepas vir Februarie:
' n Ruiker in die herfs: Paul Wagner was Margaret se eerste liefde, maar elkeen is met iemand anders getroud. Jare later is hulle weer alleen. Het Paul haar nog lief of speel Magda Jooste nou 'n belangriker rol in sy lewe?
Vakansie op Kromrivier: Niek Jordaan nooi vir Anna Pauw saam na Kromrivier en daar leer sy hom beter ken. Nou wonder sy: Is Niek nog lief vir Coralie, sy eks-verloofde, en hoekom het hy Anna saamgebring vir die vakansie?
Die nimmer-nimmer-berge: Sarie de Klerk moet ná haar ma se dood na hul plaas terugkeer om vir haar pa en broer te kom huishou. Sy voel vasgevang in haar eensame bestaan, totdat die buurplaas 'n nuwe eienaar kry . . .
Ons ken almal vir Hermina: Hermina Greef moet 'n onderhoud voer met die beroemde skrywer Paul Walters. Maar Paul is sku vir publisiteit. Hermina beraam 'n slinkse plan om met hom kennis te maak. Maar slim vang sy baas …
Tryna du Toit is een van die bekendste name in die genre van Afrikaanse liefdesverhale. In haar leeftyd is meer as veertig romans en twaalf omnibusse gepubliseer. Groen koring is Tryna du Toit se bekendste verhaal en is verfilm as Debbie. Tryna is in Oktober 2005 oorlede op die ouderdom van 95 jaar.